Rekordpoging om gestremdes by te staan | News24
Rekordpoging om gestremdes by te staan
;Skaars het Johan Oosthuizen (39) van Johannesburg na Uitenhage fiets gery om geld in te samel vir Jamie Lee Barendse (24) se rolstoel, of hy mik alweer na 'n fietsry-wêreldrekord. Barendse (voor) is met spina bifida, 'n rugmurg-afwyking, gebore. Oosthuizen, hier ook by Ronelle Oosthuizen (34), pak gereeld fietsry-uitdagings aan om geld ter wille van groter beweeglikheid vir gestremdes in te samel. Foto: VERSKAF
Johan Oosthuizen (39), fietsryverslaafde van Uitenhage wat al derduisende kilometer platgetrap het, mik nou na 'n wêreldrekord – 4 400 km se fietstrap in slegs ses dae.
Met dié poging wil Oosthuizen soveel as moontlik geld insamel sodat looprame en rolstoele vir fisiek gestremdes gekoop kan word.
Hy beoog om van die Baai regdeur Kaap toe, deur die Karoo en om die Oos-Kaap te ry om die hele afstand van 4 400 km te voltooi.
Sy dryfkrag, verduidelik hy, is om groter bewusmaking oor die spesiale behoeftes van fisiek gestremdes te skep, asook noodverligting te bring vir diegene wat met gestremd- hede moet saamlewe.
Oosthuizen het gesê dat hulle in Oktober 'n persoon in 'n rolstoel al die pad van Jeffreysbaai tot in die Baai gaan stoot om bewustheid te skep van gestremde mense.
Hy het vroeër hierdie maand al die pad van Johannesburg tot in Uitenhage fietsgery en daardeur R41 000 ingesamel vir onder meer 'n nuwe rolstoel vir Jamie Lee Barendse (24), wat gebore is met spina bifida, 'n rugmurg-afwyking wat ontstaan wanneer die ruggraat vroeg in swangerskap nie goed vorm nie. Dit veroorsaak onder meer spierswakheid, spastisiteit, wanbalans, vergroeide gewrigte of selfs 'n onvermoë om te loop.